Zapisnik s redovite godišnje Skupštine Hrvatske odvjetničke komore, održane 6. srpnja 2019. godine s početkom u 11:00 sati u prostorijama Hrvatske odvjetničke komore, Koturaška 53/II., Zagreb.

**Josip Šurjak:**

Poštovane kolegice i kolege, poštovane dame i gospodo, dragi prijatelji, čast mi je i zadovoljstvo sve vas pozdraviti u našem Hrvatskom odvjetničkom domu, u Hrvatskoj odvjetničkoj komori. Ističem da otvaram redovitu Skupštinu Hrvatske odvjetničke komore i molim vas da prvo poslušamo himne.

…

Hrvatska odvjetnička komora zalaže se za ravnopravnost spolova, kako to i stoji u našem Statutu, pa tijekom cijelog vođenja ove Skupštine i svih drugih radnji koje ćemo obavljati, riječi i pojmovi koji imaju rodno značenje odnose se na jednak način na muški i na ženski rod.

U prvom redu pozdravljam sve naše uzvanike, prof. dr. Damira Borasa, rektora Sveučilišta u Zagrebu, Ljubicu Lukačić, zastupnicu u Hrvatskom saboru, koja je izaslanica predsjednika Hrvatskog sabora Gordana Jandrokovića, državnog tajnika Juru Martinovića, državnog tajnika Krunoslava Katičića, našu kolegicu Andreju Šulentić koja je pročelnica Stručne službe gradonačelnika Grada Zagreba, Vladimira Marčinka, kao zamjenika Zvjezdane Rauš Klier, predsjednice Hrvatske javnobilježničke komore, Danka Špoljarića, predsjednika Zakladnog vijeća Zaklade Zlatko Crnić i sve druge nazočne naše kolege, predsjednike odvjetničkih zborova, disciplinske tužitelje, predsjednike naših disciplinskih sudova i sve nositelje plakete dr. Ivo Politeo koji su s nama ovdje na Skupštini.

Nažalost, imamo i taj uvijek tužan ali nezaobilazan običaj, a to je – odati počast svim našim kolegama koji su od prošle Skupštine, održane 7. srpnja 2018., preminuli. Nikada ih nećemo zaboraviti, jer te su kolege radile zajedno s nama i red je da se prisjetimo njihovih imena. Ja ću vam ih sada pročitati: Ivana Ivančić, Zagreb; Ivan Kulaš, Dugo Selo; Zorica Rosić, Split; Petar Šale, Zagreb; Nenad Boban, Split; Željko Andrijanić, Rijeka; Dženana Omanović, Zagreb; Vjekoslav Gršić, Zagreb; Vesna Kocbek, Zagreb; Daniel Miljković, Šibenik; Branislav Janjanin, Zagreb; Šime Kovačević, Split; Stjepan Kokić, Valpovo; Ivan Dabelić, Rab; Ivica Radas, Biograd na Moru; Rada Uzelac Radović, Rijeka; Slobodan Grah, Varaždin; Ivica Stanić, Slavonski Brod; Branko Ivić, Vukovar; Miljenko Kovač, Bjelovar; Vasilij Burić Heler, Rijeka; Mehmedalija Omerović, Slatina; Drago Smoljanović, Zagreb; Mate Kustura, Zagreb; Rade Bomeštar, Zagreb; Jasna Novak, Zagreb; Oskar Šarunić, Selce; Borivoj Poljančić, Zagreb; Tomislav Sabljar, Rijeka; Zvonko Kuna, Valpovo i Jure Borovac, Zagreb.

Dame i gospodo, pozivam vas da minutom šutnje odamo počast preminulim kolegama. Pokoj im vječni.

Nakon otvaranja Skupštine, a s obzirom da se radi o redovitoj godišnjoj Skupštini, u skladu s našim Poslovnikom o radu Skupštine, predsjednik Komore, dakle ja, rukovodim ovom Skupštinom. Moramo utvrditi broj nazočnih članova Skupštine i utvrditi imamo li kvorum. Skupština broji ukupno 126 članova, sada je nazočno 87 članova. Skupština se može održati i donositi pravovaljane odluke ako je prisutna većina svih članova, a donosi odluke većinom glasova prisutnih članova. Dakle, utvrđujemo da ima 87 članova i po Poslovniku ispunjen je uvjet za održavanje Skupštine. Utvrđujem, dakle, da se Skupština može održati i donositi pravovaljane odluke, stoga idemo dalje s radnim dijelom. U skladu s Poslovnikom, prijedlog za članove radnih tijela dao je sazivatelj Skupštine, a to je Upravni odbor HOK-a na sjednici održanoj 5. srpnja 2019., dakle jučer. Prijedlozi su sljedeći pa vas molim da me poslušate i da to izglasamo.

Upravni odbor kao sazivatelj predložio je za zapisničara Adrijana Čadu, odvjetnika u Zagrebu.

Tko je za? Hvala! Tko je protiv? Nitko. Ima li suzdržanih? Nema, hvala vam!

Za ovjerovitelje zapisnika predloženi su Nataša Pećarević i Davor Bubalo, odvjetnici u Zagrebu.

Tko je za? Hvala! Tko je protiv? Nitko nije protiv. Ima li suzdržanih? Nema, zahvaljujem!

Prelazimo na Radno predsjedništvo. Prema Statutu sam ja kao predsjednik Komore predsjednik Radnog predsjedništva, a za članove Radnog predsjedništva predlažu se odvjetnici Sandra Ivić iz Rijeke, Vesna Restović iz Splita, Margareta Krivić iz Osijeka i Matija Potočnjak iz Zagreba.

Tko je za? Hvala! Tko je protiv? Nitko. Ima li suzdržanih? Nema, hvala!

Utvrđujem da je izabrano Radno predsjedništvo pa izabrane članove molim da zauzmu mjesta za stolom.

U skladu s člankom 7. Poslovnika, predlažem da o pojedinoj točki dnevnog reda, nakon što se prethodno iznesu materijali, zajedno glasujemo o tim točkama jer ćemo na taj način voditi raspravu o onim materijalima koje već u izvješćima imate priložene za ovu Skupštinu.

Tko je za takav način odlučivanja neka digne ruku. Hvala! Tko je protiv? Nitko. Hvala! Suzdržani? Nema.

Nadalje, u skladu s člankom 12. istog Poslovnika, predlažem da se vrijeme izlaganja pojedinog člana Skupštine ograniči na 3 minute.

Tko je za to? Hvala! Tko je protiv? Nitko. Ima li suzdržanih? Nema.

Ukazujem posebno na članak 8. Poslovnika koji kaže da će se riječ dati isključivo nazočnim članovima Skupštine i to po onom redu kako su se prijavili za raspravu, o čemu se o svakoj točki dnevnog reda može raspravljati samo jedanput.

Sada prelazimo na usvajanje dnevnog reda Skupštine koji ste dobili u svojim materijalima, s time da imamo jednu dopunu, a to je točka 4.a za dodjelu Nagrade Mario Kos. Upravni odbor donio je zajedno s Povjerenstvom odluku o dodjeljivanju Nagrade Mario Kos pa zato dodajemo tu točku na dnevni red koji ste primili.

Tko je za ovakav dnevni red? Hvala! Tko je protiv? Nitko, hvala! Ima li suzdržanih? Nema.

U točki 3. utvrđujem da ste primili i zapisnik sa Skupštine Hrvatske odvjetničke komore koja je održana lani 7. srpnja, a koji je objavljen u časopisu „Odvjetnik 9-10/18“. Ima li netko primjedbe, dopune ili ispravak tog zapisnika? Ako nema, konstatiram da je Skupština ovjerila zapisnik s prošlogodišnje Skupštine i sada dajem pozdravnu riječ gostima i našim uzvanicima. Kolega Marčinko, izvolite.

**Vladimir Marčinko:**

U ime predsjednice Hrvatske javnobilježničke komore Zvjezdane Rauš Klier prenosim vam naše pozdrave i najbolje želje za uspješnim radom vaše današnje Skupštine. Mislim da je suradnja naših komora trenutačno u uzlaznoj liniji, da se ostvaruju mnogobrojni projekti u kojima usko surađujemo, pa s puno optimizma ulazimo u ovo razdoblje do sljedeće Skupštine. Hvala lijepa!

**Josip Šurjak:**

Hvala, kolega Marčinko! Izvolite, profesore Boras.

**Damir Boras:**

Poštovani gospodine predsjedniče, poštovani članovi Radnog predsjedništva, drage kolegice i kolege, visoki uzvanici. Posebna mi je čast u ime Sveučilišta u Zagrebu pozdraviti vas i to u ovoj jubilarnoj 350. godini Sveučilišta. Svoj govor počinjem uvijek jednako: pozdravljam vas kao potomak pravničke obitelji, možda jedini iz obitelji koji nije pravnik. Duboko sam svjestan važne uloge odvjetništva u svakom društvu. Kao što Sveučilište ima pet misija, dakle visoko obrazovanje, visoku znanost na kojoj se to visoko obrazovanje temelji, zatim transfer znanja i tehnologija, četvrta je kulturna i društvena funkcija, i peta je pomaganje svim drugim sveučilištima i svim ustanovama da budu bolje i da rastu u okviru tih znanja. Isto tako i odvjetništvo ima nezaobilaznu društvenu i kulturnu funkciju. To se često zaboravlja. Društvena je da omogući svima da pravo prema svakoj osobi bude ispravno primijenjeno, a kulturna se sastoji u tome da društvo prepoznaje da i u slučajevima kada se neke vrijednosti zaobiđu, postoji jedna skupina ljudi koja se brine da društvo ostaje vjerno tim vrijednostima. Kada govorimo o odvjetništvu, onda znamo da smo ovdje u Hrvatskoj odvjetničkoj komori na pravom mjestu i da se odvjetništvo brine o dobrobiti ovog društva, a kad treba onda radi i *pro bono*. To je prava vrijednost koje trebamo uvijek biti svjesni. Zato želim ovoj godišnjoj Skupštini uspješan rad i još samo želim istaknuti da je 350 godina Sveučilišta u kontinuitetu upravo zahvaljujući Pravnom fakultetu koji je u jednom trenutku ostao jedini fakultet s legalnošću i kontinuitetom. Želim vam uspješan rad i drago mi je da sam danas ovdje. Hvala lijepa!

**Josip Šurjak:**

Hvala, gospodinu rektoru! Pozivam Juru Martinovića, državnog tajnika u Ministarstvu pravosuđa.

**Juro Martinović:**

Poštovani predsjedniče Hrvatske odvjetničke komore, dragi kolega Josipe, poštovani kolegice i kolege, čast mi je da mogu u ime Ministarstva pravosuđa pozdraviti sve vas i vaše uvažene goste. U Odvjetničkom domu uvijek se dobro osjećam s obzirom na to da sam od 1993. član ove Komore, još iz vremena kada je Komora bila na Zrinjevcu. U to vrijeme tamo smo polagali prisegu i s kolegama koji danas ovdje sjede, a i onima kojih više među nama nema, gradili smo zajedno ovaj Dom. Kada dolazim u Komoru, uvijek želim naglasiti da ste vi jedan od najvažnijih članova pravosudne obitelji koju činimo svi mi, dakle izvršni dio pravosuđa, sudbena vlast, državno odvjetništvo, javnobilježnička komora i naravno odvjetništvo, koje je, smatram, najvažnija karika u toj priči. Zašto tako mislim? Zato što gledajući vašu odnosno našu poziciju iz pozicije čovjeka koji sada kreira zakonodavni okvir s drugim ljudima, vrlo često i zajedno s kolegicama i kolegama koji dolaze u radna tijela Ministarstva pravosuđa shvaćam kolika je važnost odvjetnika u svakom društvu. Mi smo se kao društvo opredijelili da s europskim narodima gradimo demokratske standarde, da štitimo ljudska prava na najvišoj mogućoj razini i da razvijamo najvažniji – rekao bih – sveti institut vladavine prava. Odvjetništvo je, smatram, tu važno, ono je to koje daje svoj snažni doprinos da naši klijenti, naše stranke s nama budu snažniji, slobodno ću reći iako pripadam u ovom trenutku izvršnoj vlasti, ponekad i u srazu s državom. Mi smo ti koji im dajemo stručnu pomoć i jamčimo da će u okviru vladavine prava, u okviru institucija hrvatskog društva a sad vrlo često i šire, ostvariti ono što ih po standardima vladavine prava i po zakonima pripada. Želim vam uspješan rad današnje Skupštine i ponosno ističem da za ovo vrijeme dok sam u Ministarstvu pravosuđa, na sve višoj i višoj razini je suradnja s mojom Komorom i to ćemo nastaviti u daljnjem tijeku rada. Hvala lijepa!

**Josip Šurjak:**

Hvala, državni tajniče! Mogu potvrditi Vaše riječi da je to točno i da nam je ta dobra suradnja jako bitna. Izvolite, gospođo Lukačić.

**Ljubica Lukačić:**

Poštovani gospodine predsjedniče, poštovane dame i gospodo, rekla bih – kolegice i kolegice, najsrdačnije vas pozdravljam u ime predsjednika Hrvatskoga sabora i svih zastupnica i zastupnika, naravno i u svoje osobno ime. Izuzetna mi je čast i zadovoljstvo danas biti ovdje s vama i vjerujem da će ova vaša redovna godišnja Skupština proći onako kako ste i zamislili. Ja vam želim uspješan rad, i ono što sad moram reći – nešto osobno. Meni je izuzetna čast da među vama odvjetnicima ima i osoba s invaliditetom. Kad sam ja odlučivala kud ću krenuti, u kom smjeru, vjerujte, nije mi odvjetništvo padalo na pamet iz čistog razloga što je to tada osobama s invaliditetom bilo ponekad i nemoguće raditi. Danas je to ipak drugačije i danas je većina institucija pristupačna osobama s invaliditetom i kad danas gledam mog kolegu i vašeg kolegu Krešimira Matekovića, moram to ovdje reći, izuzetno sam ponosna na njega, a i na sve vas kolege koje ste mu sigurno od velike pomoći. Kao što je rekao kolega Martinović, odvjetništvo je izuzetno važno i ja sam sigurna da smo i mi zastupnici ponekad i vama od koristi. Ono što morate znati, a to je da vam svima stojimo na raspolaganju, osobito vašoj Komori i kad se donosi neki propis možete i trebate računati na nas. Očekujemo da ćete vi nama biti od velike pomoći kako bismo i kroz Odbor za pravosuđe u Hrvatskom saboru mogli predlagati i stati iza najkvalitetnijih prijedloga. Još jedanput, želim vam uspješan rad i srdačan pozdrav u ime predsjednika Hrvatskoga sabora, još jedanput svima i, naravno, od svih zastupnica i zastupnika. Hvala vam lijepa!

**Josip Šurjak:**

Hvala Vam, kolegice Lukačić! Bilo nam je izuzetno drago da ste nam se obratili, da ste nam rekli ove lijepe riječi, jer mi sa zakonodavnom vlašću i te kako surađujemo, posebice kroz Odbor za pravosuđe i Odbor za zakonodavstvo.

Javlja li se još netko za riječ? Ne? Hvala vam!

Možemo onda prijeći na točku 4.a koju smo upravo malo prije izglasali, a to je dodjela Nagrade Mario Kos za najbolji stručni članak objavljen u časopisu „Odvjetnik“ za 2018. godinu.

Pozdravljam gospođu Seniju Škrinjar Kos, suprugu kolege Marija Kosa, bivšeg predsjednika ove Komore, koji je i gradio ovaj naš Dom i po kojem je ova nagrada dobila ime, i Tomislava Kosa, njegova sina. Izuzetno nam je drago da ste sada ovdje s nama prilikom dodjele ove nagrade i u ovom svečanom trenutku. Pozivam glavnog tajnika Davora Drugovića da pročita nekoliko rečenica, a onda ćemo dodijeliti nagradu onome koji ju je zaslužio.

**Davor Drugović:**

Hrvatska odvjetnička komora na izvanrednoj sjednici Skupštine 3. veljače 2018. godine donijela je odluku o ustanovljenju Nagrade Mario Kos za najbolji stručni članak odvjetnika objavljen u časopisu „Odvjetnik“. Nagrada Mario Kos sastoji se od pisane povelje na ime nagrađenog autora i novčane nagrade u iznosu od 5.000 kuna. Ovom nagradom Hrvatska odvjetnička komora odaje počast i zahvalnost Mariju Kosu, istaknutom odvjetniku i predsjedniku Hrvatske odvjetničke komore koji je u okvirima svog dugogodišnjeg rada za dobro hrvatskog odvjetništva iskazivao osobit interes za unaprjeđenje časopisa „Odvjetnik“.

Ovom nagradom Hrvatska odvjetnička komora ističe i važnost skladnog i razumljivog pisanja koje je uz lijep i jasan govor najvažnije sredstvo odvjetnika da vjerno predstavi potrebe stranke koju zastupa.

Povjerenstvo koje je imenovao Upravni odbor Hrvatske odvjetničke komore pregledalo je sve stručne članke objavljene u časopisu „Odvjetnik“ tijekom 2018. godine te nakon konzultacija odlučilo Nagradu Mario Kos za 2018. godinu dodijeliti Sanji Mišević, odvjetnici u Osijeku, za članak „Arbitrarnost sudskih odluka kao ugroza vladavine prava u Hrvatskoj“ objavljen u broju 11-12/2018.

Sanja Mišević diplomirala je na Pravnom fakultetu u Osijeku 1999. godine, a od 2004. godine upisana je u Imenik odvjetnika Hrvatske odvjetničke komore. Sanja Mišević dosadašnjim svojim radom dokazala je da odvjetništvo obavlja profesionalno, te aktivno sudjeluje u radu Hrvatske odvjetničke komore.

**Sanja Mišević:**

Drage kolegice i kolege, neizmjerno sam zahvalna i počašćena ovom nagradom. Tim više jer je ovo prvi put da Hrvatska odvjetnička komora dodjeljuje ovu nagradu, oni prvi se pamte. Doista sam i ganuta, jer ovakva nagrada, osim što je priznanje, i beskrajno obvezuje. Trudit ću se opravdati ovu čast koju ste mi dodijelili. Puno hvala!

**Josip Šurjak:**

Sada prelazimo na točku 5. dnevnog reda, a to je svečano uručenje Plakete „dr. Ivo Politeo“ s poveljom našim kolegama, i to Romanu Završeku, odvjetniku u Ljubljani i Ranku Pelicariću, odvjetniku u Zagrebu, za naročite zasluge na unaprjeđenju odvjetništva, u borbi za dosljednu primjenu zakona u stručnom i savjesnom zastupanju stranaka, u afirmaciji odvjetništva kao samostalne i nezavisne službe, u razvijanju kolegijalnosti između odvjetnika, u odgoju i stručnom uzdizanju odvjetničkog pomlatka, te uopće u podizanju ugleda odvjetništva u zemlji i inozemstvu.

Želim vam također reći da je na poticaj naše kolegice, predsjednice Odvjetničkoga zbora Splitsko-dalmatinske županije Zdenke Monterisi, a na teret sredstava Komore uređen grob dr. Ive Politea i jučer su predstavnici Upravnog odbora HOK-a, nakon sjednice Upravnog odbora, položili vijenac na grob dr. Ive Politea i zapalili svijeće.

Molim glavnog tajnika Davora Drugovića da pročita obrazloženje za dodjelu nagrade.

**Davor Drugović:**

Poštovani kolegice i kolege, Upravni odbor Hrvatske odvjetničke komore donio je na svojoj sjednici 14. ožujka 2019., prema prijedlogu Izvršnog odbora Hrvatske odvjetničke komore, odluku da se Plaketa „dr. Ivo Politeo“ s poveljom ove godine dodijeli magistru znanosti Romanu Završeku, odvjetniku u Ljubljani, Republika Slovenija.

Magistar znanosti Roman Završek rođen je 9. veljače 1972. godine u Ljubljani gdje je završio osnovnu i srednju školu. Na pravnom fakultetu Sveučilišta u Ljubljani diplomirao je 1997. godine, a odmah nakon diplomiranja upisao je magistarski studij te je 2017. godine magistrirao s temom „Pravo na suđenje u razumnom roku“. Nakon završetka studija, Roman Završek bio je sudski pripravnik na Višem sudu u Ljubljani, nakon čega je radio kao pravni savjetnik u Telekomu Slovenije pa je kao stipendist Europske pravne akademije iz Triera bio volonter na Europskome sudu za ljudska prava u Strasbourgu proučavajući područje intelektualnog vlasništva i postupak pred Sudom Europske unije u Luxembourgu, a kasnije je radio i kao pravni savjetnik na Europskome sudu za ljudska prava.

Nakon povratka iz inozemstva, za svoj životni put izabrao odvjetništvo pa je najprije radio kod odvjetnika Mitje Jeleniča Novaka, da bi potom otvorio svoj vlastiti odvjetnički ured u Ljubljani, a 2014. godine osnovao je odvjetničko društvo. Odvjetnička komora Slovenije priznala mu je pravo na upotrebu naziva „odvjetnik specijalist građanskog i trgovačkog prava i ljudskih prava“. Od prvog dana ulaska u odvjetništvo, Roman Završek uključio se u rad Odvjetničke komore Slovenije kao član Komisije za informatizaciju, a potom je biran i na druge funkcije. Tako je 2006. godine izabran za predsjednika Odvjetničkoga zbora Ljubljana koji je vodio do 2008. godine, a istodobno je bio član Upravnog odbora Odvjetničke komore Slovenije kao i mnogobrojnih komisija koje djeluju u okviru Komore. U travnju 2012. godine izabran je za predsjednika Odvjetničke komore Slovenije i s napunjenih 40 godina postao je najmlađi odvjetnik ikada izabran na tu dužnost u Sloveniji.

Trenutačno obnaša već treći mandat predsjednika Odvjetničke komore Slovenije. U toj funkciji predstavnik je slovenskog odvjetništva pri Vijeću odvjetničkih komora Europe – CCBE-u, Međunarodnoj uniji odvjetnika i Međunarodnoj odvjetničkoj komori. Roman Završek sudionik je mnogih nacionalnih i međunarodnih seminara, kongresa i konferencija, autor mnogobrojnih pravnih tekstova koji su bili objavljivani u različitim pravnim časopisima, kako u Sloveniji tako i u inozemstvu. Dobitnik je priznanja na području odvjetništva za doprinos razvoju odvjetništva i to Zlatne plakete Odvjetničke / Advokatske komore Federacije Bosne i Hercegovine, Odvjetničke komore Vojvodine i Odvjetničke komore Srbije. Slovenski predsjednik Borut Pahor dodijelio je 2018. godine Romanu Završeku najviše priznanje Republike Slovenije, Zlatni red za zasluge.

Iako je svoj život posvetio odvjetništvu, Roman Završek bavio se i sportom pa je bio član Hokejaškog kluba Olimpija iz Ljubljane i Triglav iz Kranja, član juniorske reprezentacije hokeja na ledu tadašnje Jugoslavije, a bavi se i skijanjem, tenisom i golfom. Magistar znanosti Roman Završek, kao i njegovi prethodnici – predsjednici Odvjetničke komore Slovenije, veliki je prijatelj hrvatskog odvjetništva i stekao je mnogobrojne prijatelje u Republici Hrvatskoj, ponajviše iz odvjetničkih krugova. Nesebično pomaže i promovira suradnju između odvjetničkih komora Slovenije i Hrvatske i uvijek je spreman u toj suradnji žrtvovati svoje profesionalno i privatno vrijeme kako bi pomogao, ako je to potrebno, hrvatskom odvjetništvu i hrvatskim odvjetnicima. Izvršni i Upravni odbor Hrvatske odvjetničke komore smatraju da su se kod magistra znanosti Romana Završeka stekli svi uvjeti iz odredbe članka 1. Odluke o uvođenju Plakete „dr. Ivo Politeo“ s poveljom, jer je svojim dugogodišnjim radom u odvjetništvu, razvijajući poštovanje i kolegijalni odnos među odvjetnicima ne samo u svojoj domovini, Sloveniji, već i u međunarodnoj zajednici odvjetnika, pridonio jačanju i unaprjeđenju uloge i ugleda odvjetništva te na taj način u potpunosti ispunio uvjete koje je utemeljio dr. Ivo Politeo i zbog kojih se to priznanje dodjeljuje zaslužnim odvjetnicima izvan redova hrvatskih odvjetnika. Najljepše Vam čestitam na priznanju!

**Roman Završek:**

Teško je reći sada nešto pametno i nešto što bi ozbiljno pokazalo onu zahvalnost i ponos s kojim primam ovu Plaketu, ali možda da započnem s jednostavnim riječima. Najprije bih vas sve pozdravio u ime Slovenske odvjetničke komore i ispravio onu malu grešku – Zlatni red za zasluge bio je podijeljen Slovenskoj odvjetničkoj komori, ja sam ga imao samo čast preuzeti. Toliko puno stvari o meni ste rekli da nisam ni znao da sam sve to uradio i da je vrijeme vjerojatno da prestanem. Stoga ću biti kratak. Zahvalan sam vam na tome što ste mi odlučili dodijeliti ovo visoko priznanje, učinili ste mi veliku čast i ja ću se truditi da radim još dalje ovako kako sam do sada radio, na unaprjeđenju suradnje među našim komorama, jer ovu plaketu doživljavam kao plaketu i Slovenskoj odvjetničkoj komori i ulagat ću još više nego što sam do sada. Hvala! I ozbiljno sam ponosan što ste tako odlučili. Hvala, još jedanput!

**Davor Drugović:**

Poštovani kolegice i kolege, Upravni odbor Hrvatske odvjetničke komore donio je na svojoj sjednici 14. ožujka 2019., prema prijedlogu Izvršnog odbora Hrvatske odvjetničke komore, odluku da se Plaketa „dr. Ivo Politeo“ s poveljom ove godine dodijeli Ranku Pelicariću, odvjetniku u Zagrebu.

Kolega Ranko Pelicarić rođen je 26. studenog 1952. godine u Zagrebu. Nakon završene osnovne i srednje škole u Novom Sadu, diplomirao je na Pravnom fakultetu Sveučilišta u Zagrebu 1976. godine gdje je položio i pravosudni ispit 1979. godine. U Imenik odvjetničkih vježbenika Hrvatske odvjetničke komore upisan je 1978. godine na vježbi kod Augustina Lukačevića, odvjetnika u Zagrebu, a u Imenik odvjetnika Hrvatske odvjetničke komore upisan je 1981. godine. Ranko Pelicarić već se tijekom obavljanja odvjetničke vježbe uključio u rad Hrvatske odvjetničke komore pa je tako od 1979. do 1980. godine bio tajnik Organizacije odvjetničkih vježbenika Hrvatske odvjetničke komore, a od 1980. do 1981. predsjednik te organizacije.

Ranko Pelicarić oduvijek je bio uvjeren u važnost sudjelovanja odvjetnika u radu Hrvatske odvjetničke komore. Tijekom svog obavljanja odvjetništva bio je član brojnih tijela Komore te aktivno sudjelovao u svim aktivnostima i događanjima koje je organizirala Hrvatska odvjetnička komora. Teško je nabrojiti što je sve Ranko Pelicarić radio i koje je funkcije obavljao od upisa u Imenik odvjetnika Hrvatske odvjetničke komore. Bio je član Upravnog odbora Odvjetničkoga zbora grada Zagreba od 1982. do 1984. godine, a deset godina kasnije, 1994. godine, izabran je za predsjednika Odvjetničkoga zbora Zagreb i tu dužnost obavljao je do 1996. godine. U Upravni odbor Hrvatske odvjetničke komore izabran je 1997. godine kada ujedno postaje i član Izvršnog odbora te blagajnik HOK-a. Za predsjednika Hrvatske odvjetničke komore izabran je 2000. godine te nakon toga ponovno 2003. godine. Uz navedene dužnosti bio je i član brojnih komisija, među ostalim Komisije za stručno uzdizanje odvjetnika i odvjetničkih vježbenika, Komisije za pregled financijskog poslovanja, Komisije za materijalna pitanja Hrvatske odvjetničke komore te Komisije za provjeru kodeksa odvjetničke etike. Od 2005. do 2008. godine bio je član Državne izborne komisije.

Ranko Pelicarić aktivno je sudjelovao i na mnogobrojnim događanjima koje organizira HOK, posebno na Konferenciji odvjetnika i odvjetničkih vježbenika, Danu hrvatskih odvjetnika i Danu europskih odvjetnika, na kojima je referirao o pojedinim temama. I danas, unatoč brojnim profesionalnim obvezama i radom u Vijeću odvjetničkih komora – CCBE-u, Ranko Pelicarić aktivno sudjeluje na događanjima koje organizira HOK i svojim zapažanjima pridonosi kvaliteti tih događanja. Kao aktivni sportaš sudjeluje i u sportskim događanjima u organizaciji HOK-a, posebice na godišnjim teniskim turnirima.

Godine 2000. Upravni odbor ga imenuje predstavnikom Hrvatske odvjetničke komore pri Vijeću odvjetničkih komora Europe – CCBE-u. Na toj je funkciji od 2013. do 2015. bio dopredsjednik PECO odbora, a od 2015. do 2018. godine bio je predsjednik tog važnog odbora CCBE-a. Godine 2017. izabran je za trećeg potpredsjednika, a 2018. za drugog potpredsjednika CCBE-a. Trenutačno obavlja dužnost prvog potpredsjednika Vijeća odvjetničkih komora Europe. Uz sve navedeno, Ranko Pelicarić je od 2010. i stručni suradnik Vijeća Europe. Ranko Pelicarić bio je predstavnik Hrvatske odvjetničke komore na mnogim međunarodnim odvjetničkim skupovima, kao npr. kongresima Međunarodne unije odvjetnika, Bečkim odvjetničkim razgovorima, itd.

Uz sve dužnosti koje je godinama obavljao na raznim funkcijama u Hrvatskoj odvjetničkoj komori i CCBE-u, i uz svoje obveze koje su te funkcije donosile, Ranko Pelicarić uspješno vodi svoju odvjetničku kancelariju u kojoj je o onome što bi odvjetništvo trebalo biti učio mnogobrojne vježbenike, a među njima i trojicu svojih sinova, te nikada nije zaboravio zašto je izabrao upravo odvjetništvo kao svoj životni put. Izvršni i Upravni odbor Hrvatske odvjetničke komore smatraju da su se kod Ranka Pelicarića stekli svi uvjeti iz odredbe članka 1. Odluke o uvođenju Plakete „dr. Ivo Politeo“ s poveljom jer je svojim dugogodišnjim radom u odvjetništvu, koje smatra ne samo svojom profesijom već i načinom razmišljanja i stilom života, kao i radom izvan odvjetništva u potpunosti ispunio uvjete koje je utemeljio dr. Ivo Politeo i zbog kojih se to priznanje dodjeljuje zaslužnim odvjetnicima članovima Hrvatske odvjetničke komore.

Dragi Ranko, iskreno ti čestitam u ime svih kolega.

**Ranko Pelicarić:**

Poštovani gospodine predsjedniče HOK-a, poštovane dame i gospodo, poštovane kolegice i kolege, poštovani visoki uzvanici, prije svega zahvaljujem svima onima koji su sudjelovali u postupku predlaganja i odlučivanja o ovom visokom i jedinom priznanju koje odvjetnik može dobiti odlukom isključivo svojih kolega, članova HOK-a, dakle u principu od osoba koje njegov rad i angažman dobro poznaju, a nikakav odnos međusobne ovisnosti među njima ne postoji. Upravo iz navedena dva razloga plaketa „dr. Ivo Politeo“ vrlo je visoko cijenjena od svih nas odvjetnika i upravo se zato osjećam posebno sretnim i ponosnim što sam ovime svrstan među, svi to znamo, malobrojne nositelje plakete.

O elementima moga rada u odvjetništvu i za odvjetništvo neću govoriti, jer je ocjena tih elemenata, da tako kažem, bila u domeni predlagatelja dodjele ovog visokog priznanja i u domeni Upravnog odbora naše Komore koji je o dodjeli odlučio. Ostaje mi da, vezano uz dodijeljeno mi priznanje, kažem nešto o tome na koji način sam živio i radio u odvjetništvu pa ću na tu temu kratko reći kako mi se čini da sam čitavog radnog vijeka nesebično davao svoju energiju i svoja znanja, i klijentima, i kolegama, i vježbenicima, i Hrvatskoj odvjetničkoj komori, i međunarodnoj odvjetničkoj zajednici, a tijekom godina potpuno se neprimjetno dogodilo, dakle ne samo sada i ne tek dodjelom Plakete dr. Ivo Politeo, da sam daleko više dobio nego što sam dao. Dobio sam na planu znanja, kolegijalnih i općih međuljudskih odnosa, na planu kvalitete mog života i rada, kako u hrvatskim tako i u međunarodnim okvirima, i zbog svega toga za mene osobno odvjetništvo je jedan veliki dobitak u izgradnji moje osobnosti i to, naravno, i prije i neovisno o ovom današnjem priznanju. U tom smislu ovaj dio mog govora završavam porukom mlađim kolegicama i mlađim kolegama koja glasi: Čim više budete ulagali u svoj stručni i profesionalni rad, u odnose prema strankama i kolegama s kojima se susrećete, čim više budete ulagali u rad svoje odvjetničke komore, tim ćete više, i to na različite i mnogobrojne načine, biti nagrađeni.

Međutim, za sve navedeno trebate imati potporu ljudi oko sebe, jer odvjetnici su ne samo stručnjaci nego prije svega – ljudi. Ja bih sada pod svakim slovom abecede mogao navesti veliki broj ljudi kojima jesam i trebam biti zahvalan, na koncu konca i za ovaj današnji dan, ali to bi trajalo predugo i zasigurno niti na taj način ne bih obuhvatio sve koji su, da tako kažem, kumovali ovom današnjem danu. Stoga, bez ambiciozne namjere da spomenem sve i uz rizik da ću mnoge nespomenute rastužiti, ističem zahvale samo nekima, a to su prije svega moja supruga Alica, naša djeca Fran, Hugo i Bruno koji su nebrojeno puta proveli i večeri i neradne dane bez mene, najviše zbog odvjetništva. Zatim tu je moja pokojna majka dr. Štefa Pelicarić koja me je do konca svog života podržavala, a u ljeto 1981. godine dva mjeseca prije otvaranja mog odvjetničkog ureda, darovala, sjećam se dobro, 1.800 njemačkih maraka s kojima sam toga ljeta kupio građevinski materijal i zajedno s mojim prijateljem Mladenom pregradio dio stana u kojem sam s majkom živio kako bih formirao čekaonicu i jednu sobu kao odvjetnički ured. Tu su nadalje odvjetnici Krešimir Anić i Augustin Lukačević, moji principali u sve tri godine mog vježbovanja. Tu su mnogobrojne druge kolege i kolegice, stariji odvjetnici, od Krešimira Abela na A, preko Arna Vičića na V, do Ratka Žurića na Ž, od kojih sam, kao i od gospođe Biserke Barac, naučio kako angažman u Komori nije danak, nego privilegij. Na listi su i mnogi odvjetnici mlađi od mene. Moderni mladi ljudi od kojih se još uvijek pokušavam naučiti modernom pristupu u poslu i čim boljem iskorištavanju tehnike i tehnologije u odvjetničkim uredima. Tu prvenstveno mislim na Gorana, Frana, Huga, a donedavna i Bruna, ali i na mnoge druge mlade kolegice i kolege. Konačno, tu su mnogobrojne kolegice i kolege europski i izvaneuropski odvjetnici, imenom ću spomenuti samo pirejskog odvjetnika Evangelosa Tsouroulisa, koji su mi omogućili da na međunarodnom planu, posebice u okviru CCBE-a, Vijeća odvjetničkih komora Europe kojemu sam ove godine dopredsjednik, predstavljam odvjetništvo i Hrvatske i Europe i aktivno radim na zaštiti položaja odvjetništva u europskih zemljama i na globalnom planu.

I sada, na kraju ovog mog govora, želio bih reći koji je redosljed prioriteta svake, pa i naše odvjetničke komore u borbi za nesmetano obavljanje odvjetničke djelatnosti kao djelatnosti koja u svakom demokratskom društvu mora jamčiti pravnu zaštitu svakom pojedincu. Dakle, redosljed prioriteta je sljedeći. Prema mom čvrstom uvjerenju, prije svega to je neovisnost Komore u primanju novih članova i u vođenju disciplinskih postupaka te donošenju disciplinskih odluka, zatim tu je permanentna edukacija i specijalizacija odvjetnika, i konačno ali jednako važno kao i prva dva elementa, to je očuvanje prava na odvjetničku tajnu. Svi su navedeni prioriteti ugroženi, i u našoj zemlji i u drugim europskim i izvaneuropskim zemljama, i nemojmo se zavaravati, oni su stalno ugroženi kako populističkim, tako i tehnokratskim potezima zakonodavne i izvršne vlasti. Čak i permanentna edukacija, za koju se na deklaratornom nivou svi zalažu, vrlo često je upitnim nivoom treninga odvjetnika ugrožena. Moramo, dakle, stalno podsjećati vlast na neophodnost očuvanja i unaprjeđivanja prerogativa slobodnog i neovisnog odvjetništva. Trenutačno na razini Vijeća Europe postoji preporuka ministara broj 21. iz 2000. godine na temu slobodnog obavljanja odvjetničke profesije koja više ne zadovoljava s aspekta efikasnosti i zaštite slobode profesionalnog djelovanja odvjetnika. Stoga europsko odvjetništvo pristupa realizaciji daljnjeg koraka u zaštiti slobode profesionalnog djelovanja i u zaštiti profesionalne pozicije odvjetnika. To su koraci prema donošenju Europske konvencije o odvjetničkoj profesiji, novog instrumenta koji će imati za cilj osiguranje dosadašnjeg položaja odvjetništva i odvjetnika, jer je Europska unija od 2000. godine na ovamo donijela mnoštvo akata, uredaba, direktiva i sličnog. Prisjetimo se samo onih o pranju novca koje predstavljaju izravnu ugrozu odvjetničke tajne kojima se odvjetništvu sustavno pokušava, a djelomično i uspijeva, uskratiti pozicija regulirane profesije, iako bi svi odlučujući politički čimbenici, kako u našoj zemlji tako i u Europskoj uniji, a i u ostalim zemljama članicama Vijeća Europe, morali znati i morali biti svjesni kako odvjetnici nisu niti trgovci, niti pružatelji usluga, nego su regulirana profesija kompetentnih i odgovornih pružatelja pravne pomoći. Na temelju naprijed iznesenih, za nas odvjetnike notornih činjenica, pokrenuta je inicijativa, dakle, za donošenje novog, efikasnijeg instrumenta za zaštitu položaja odvjetnika. Radi se o projektu Europske konvencije o odvjetničkoj profesiji, dokumentu koji bi, ako borba za njegovo donošenje završi pozitivno i ako u njega uđu elementi ponovnog definiranja položaja i naravi odvjetništva na način kako našu profesiju vide sami odvjetnici, predstavljao snažan alat za zaštitu slobodnog i neovisnog odvjetništva u nastupajućim desetljećima u Europi.

Alat koji mi, hrvatski odvjetnici, imamo u borbi za održanje i učvršćenje svojih prava i sloboda jest Hrvatska odvjetnička komora, kao naša profesionalna udruga i kroz Komoru mi, hrvatski odvjetnici, imamo najbolje mogućnosti utjecaja i efektivne pomoći europskim odvjetnicima i CCBE-u u nastojanjima da se do željene konvencije i dođe. Stoga, plediram za što veće uključivanje kolegica i kolega odvjetnika, članica i članova HOK-a, u rad naše Hrvatske odvjetničke komore radi povećanja konstruktivnog utjecaja naše Komore na izvršnu i zakonodavnu vlast u dijelu nadležnosti tih dviju vlasti koje su za nas odvjetnike esencijalne.

Još jedanput, hvala na povjerenju i na časti!

**Josip Šurjak:**

Poštovane kolegice i kolege, sada slijedi stanka od 15 minuta.

…

**Josip Šurjak:**

Prelazimo na drugi dio Skupštine nakon pauze od malo više od 15 minuta i predlažem da prijeđemo na točke od 6. do 17., to su izvješća predsjednika, glavnog tajnika, blagajnika, disciplinskog tužitelja i sve do financijskog plana HOK-a, jedino će u točki 17. predsjednik Nadzornog odbora Hrvoje Bićan usmeno dati izvješće. Sva ostala izvješća dobili ste u pisanoj formi u materijalima za Skupštinu. Što se tiče izvješća predsjednika, i njega ste dobili u materijalima, ali ja ću vam se danas samo obratiti s onime što vam želim poručiti o ovoj godini i reći nekoliko riječi o budućnosti, odnosno o tome kako vidimo struku.

Poštovane kolegice i kolege, dame i gospodo, dragi prijatelji! To će napraviti Komora! Što rade oni u Komori? Komora ništa ne čini! Pitaj Komoru! Što se događa u Komori!

Poštovane kolegice i kolege, tko je to Komora? Ne što je Komora, nego tko je to Komora? Tko je sastavnica Komore, od čega se ona sastoji, tko pokreće Komoru? Je li ona neki mehanizam solidarnosti, je li ona možda sindikat za organiziranje zimnice i sportskih igara, ili je Komora možda neka mitska pojava, neko mitsko biće kao Kiklop ili kao Prometej koji nosi vatru, ili možda kao Kentaur, pa da ta Komora sama od sebe radi kao *perpetuum mobile*. Što je kerozin, što je nafta, što je električna energija za Komoru? Kolege, to smo samo mi koji smo u ovoj dvorani i još 4.800 upisanih ljudi. Nitko treći nije Komora. Kada god čujemo na sudu „to će riješiti Komora i što radi Komora?“, onda se trebamo zapitati što mi radimo za Komoru jer Komora smo mi koji tu sjedimo. To je Komora i tako će Komora djelovati. Onoliko koliko mi pojedinačno djelujemo, ali usklađeno s internim aktima Hrvatske odvjetničke komore, toliko će Komora biti uspješna. Naravno, ne po zakonu o tržištu kapitala pa da govorimo o usklađenom djelovanju na negativan način, nego na onaj način kao što predviđaju Statut i Kodeks.

A kad smo spomenuli riječ 'djelovanje', djelovanje je uvijek jače od riječi jer nismo zadovoljni kada se neka tijela Komore pretvaraju u debatni klub. Ne želimo da se radne skupine ili vijeća pretvaraju u debatne klubove. Djelovanje je jedino ono što je bitno, jer sve su riječi sladunjave, i ove moje, i sve one koje se izgovore. Najbolje se riječima ne pojašnjava. Ono iz čega ostaje i što ostaje je djelo, a djelo jedino ostaje iz djelovanja. A iz čega dolazi djelovanje? Djelovanje jedino dolazi iz duha, iz logosa.

I onda, naravno, na sve ovo postavljamo pitanje: tko je naš duh, što to nas pokreće da radimo u Komori. Prema mom mišljenju, to su dvije osnovne stvari: zaštita odvjetništva i zaštita interesa stranaka. To je naš cilj, to je naš benefit koji mi dajemo svojim životima jer nas to jedino određuje u životu, to što radimo. To nas najviše određuje, nas odvjetnike, ali i sve pravnike. Smatramo da smo riješili neko iskušenje ili problem kad smo donijeli odluku. Odluku s velikim O ili odluku s malim o. Mi nismo ništa riješili kad smo donijeli odluku. Mi smo tek tada počeli, započeli put za ostvarenje te odluke i kad smo već kod tog djelovanja, ukratko ću vam reći što smo mi djelovali u proteklih godinu dana.

U prvom redu, na neki način, predvidjeli smo mijenjanje Zakona o odvjetništvu kroz taj način da nam je Europska komisija kroz Opću upravu za unutarnje tržište, DG, nam je rekao da direktive nismo implementirali na dobar način, da Direktivu iz 1998. o poslovnom nastanu odvjetnika i onu iz 1977. o privremenom i povremenom obavljanju prekograničnih usluga u odvjetništvu, nismo dobro primijenili na zakon. To DG za Internal market govori Vladi. Vlada to govori nama. Mi smo odgovorili na 40 stranica zašto smatramo da to nije točno. Mi smo bili u tom dijelu vrlo proaktivni, a ne reaktivni. Nismo čekali odgovoriti pisano, već smo išli u taj DG, za koji smatramo da uopće nije nadležan za nas, nego je Opća uprava za pravosuđe koja nama ništa ne stavlja na teret – nego nam stavlja na teret unutarnje tržište Europske unije, da mi ne provodimo te dvije direktive plus onu iz 2006., a to je Direktiva o uslugama. I na taj smo način smatrali da odlaskom direktno u Komisiju EU-a moramo objasniti koje je naše gledište, i tu smo pogodili barem u ovom dijelu da smo im rekli naše gledište o srednjeeuropskom pravnom krugu kojem mi svi kroz *code civile* pripadamo.

Drugo na što smo reagirali je neosnovano kažnjavanje odvjetnika. Mi smo kroz Vijeće za medije, koje vodi kolega Mladen Klasić, na čemu sam mu zahvalan, reagirali na nekoliko kršenja odvjetničkih prava koja smo doživjeli u proteklih godinu dana, i išli smo na sve tri razine, i na sudbenu, i na izvršnu vlast, i na javnost. Odlučili smo objavljivati u javnosti to što se kažnjava odvjetnika zato što je on unutar postupovnika ili procedure prijavio suca, i to nećemo tolerirati. To smo jasno rekli i ministru i to smo jasno rekli predsjedniku Vrhovnoga suda koji su nam zamjerili to što smo izašli u javnost. Zato jer se to moralo čuti u jednom trenutku.

Osim toga, išli smo na preoblikovanje rada unutar Komore na veći broj manjih radnih skupina. Radne skupine sada čine od 5 do 7 ljudi, tako imamo npr. radne skupine za ovrhu, za ZPP, za europsko pravo, Vijeće za medije koje je posve novoosnovano i tako dalje. Želja nam je bila da radne skupine budu efikasnije, da se ne sastoje od 30 ljudi, jer smo zaključili da na taj način nećemo postići cilj koji nas muči. I tu nam mnogo u radu pomaže tridesetak kolega koji rade na dnevnoj osnovi i pomažu Izvršnom i Upravnom odboru.

Treća stvar, išli smo na male korekcije promjena rada Odvjetničke akademije i zato se ide na promjenu uređenja I. i III. kata, što je odobrio Upravni odbor, pa ćemo bolje iskoristiti brojne kvadrate koje imamo. Osim toga, preko Odvjetničke akademije polako smo počeli razmišljati o ostvarenju našeg cilja – a to je odvjetnički ispit. Kada će to biti vremenski, to ne znam. Smatramo da moramo imati odvjetnički ispit, i da je to naša budućnost. Mi se kao struka, kao regulator profesije prema zakonu i Ustavu, moramo sami izboriti za odvjetnički ispit.

Osim toga, ono što je bitno za rad odvjetnika i HOK-a jest funkcioniranje disciplinskih tijela, čiji su predstavnici tu u dvorani. Ja se ne miješam u njihov rad, ali sam im zahvalan. Već sada se vidi poboljšanje rada tih tijela i svake će godine biti sve bolji i bolji rad disciplinskih tijela. Jer odvjetnik je bez disciplinara kao vatra bez vode, a svašta se događa. Jučer je, na primjer, uhićen jedan odvjetnik i dvoje naših kolega iz Komore, cijeli su dan proveli na pretrazi njegovog ureda. Svako je uhićenje odvjetnika malo otkrhavanje naše vjerodostojnosti i naše dobre slike prema van. Svako uhićenje odvjetnika u osnovi je gubljenje našeg kredibiliteta i zato smatramo da je naš disciplinar tijelo koje mora prevenirati takve stvari, onda kada ima podatke o tome.

I posljednje, ali ne nevažno nego možda najvažnije, to je veliki projekt koji smo započeli, a to je potpuna rekonstrukcija HOK-ovog IT sustava. To je ono što ustvari nama najviše nedostaje i zato idemo u kompletnu izmjenu sustava, kako bi odvjetnici u realnom vremenu mogli ući u svoj spis u Komori, vidjeti sve što je u pohrani, sve što je u arhivi, kako stoje s članarinom itd. Da bismo to ostvarili, moramo imati platformu koju sada dogovaramo. To je skup projekt, oko milijun kuna, ali bez toga jednostavno nema budućnosti. Nadogradnja sustava omogućit će stvaranje više razina Komore. Jedna razina je ona na kojoj zaposlenici, koji su isključivo za to ovlašteni, u Komori mogu mijenjati podatke, druga razina smo mi odvjetnici, koji vidimo svoje stanje i preko tog portala ušli bismo u jedinstveni registar osoba u skladu s NIAS-om. To je ono što od nas traže Ministarstvo financija i Ministarstvo unutarnjih poslova, to je omogućavanje nužne e-komunikacije o kojoj smo vas već u više navrata upozoravali *mailovima* i drugim sredstvima. Dakle, cilj je ono što bismo rekli kolokvijalno – „Komora bez papira“, i to u roku od tri do četiri godine.

Želio bih vam također reći nekoliko rečenica o dodatnoj službenoj obavijesti Europske komisije. Ocijenili smo da ta službena obavijest i njezin sadržaj nisu primjereni ni našoj pravnoj tradiciji, ni našoj pravnoj odvjetničkoj praksi, a angažirali smo za pomoć i profesore Vukorepu i Petrovića, koji su nam pomogli i u Bruxellesu i u Zagrebu. Jer Opća uprava za unutarnje tržište jednostavno smatra da su odvjetničke usluge kao i svake druge usluge, što nije točno s obzirom na ono kako mi obavljamo odvjetničku djelatnost kroz službu. Međutim, ni u samoj Europskoj komisiji ne postoji takav pogled samo s jedne strane, npr. Opće uprave za unutarnje tržište. Nažalost, kada je povjerenica Europske komisije za pravosuđe Věra Jourová bila u Hrvatskoj, nismo mogli doći do nje, a naš cilj je da njoj, koja je i sama iskusila zatvor i bila predmetom neosnovanih optužnica, objasnimo situaciju u vezi sa srednjoeuropskim odvjetništvom i vrlo sličnim stavovima koje dijelimo s Austrijancima, Švicarcima, Slovencima i Talijanima. Posebno s Talijanima, s obzirom na to da je Italija pobijedila Europsku komisiju u onom dijelu gdje se govori o minimalnoj tarifi, a tu nas najviše napadaju. Profesor Petrović i kolega Travaš to su dobro objasnili kada su predstavnike Europske komisije upitali: „ Što vi dobivate time da mi ukinemo minimalnu tarifu, minimalnu cijenu sata. Što dobivate, da mi od 500 pa 250 kuna idemo na 50 kuna, da se onda natječemo tko će dati manje, je li cilj to da mi idemo kvalitetom prema dolje?“ A to je upravo Italija dokazala u Luxembourgu kada je uspjela u sporu protiv Europske komisije. Iste stvari su talijanskoj komori stavljali na teret.

Nema smisla snižavati ili ukidati tarifu u onom dijelu donje granice, jer je 250 kuna vrlo primjerena cijena. Što ćemo dobiti natjecanjem prema dolje, da ćemo se natjecati za sat po cijeni od 70 ili 30 kuna, do kud to onda ide onda? To nije razmjerno s kvalitetom koju želimo štititi, jer ova Komora želi štititi kvalitetu odvjetničkog rada ali i stranaka, i to stalno naglašavamo. Mi nismo tu samo da bismo štitili sebe i stoga vas molim da to prenesete svima s kojima razgovarate. I zato je bitno da radne skupine u Saboru i po ministarstvima sačinjavaju suci i odvjetnici i ljudi iz struke. Zato što su oni, odnosno mi, svaki dan na prvoj crti pravosudne bojišnice i meci im fijuču svaki dan i jako dobro znaju o čemu se radi kad predlažu nacrt na neki zakon. Mi nismo protiv teoretičara, neka i oni budu u radnim skupinama, ali kada vidimo da sedam teoretičara sjedi s jednim praktičarom i da se taj jedan znoji tri sata objašnjavati što će se dogoditi s ovrhom, što će se dogoditi sa svim ovim što predviđamo da će se dogoditi, a onda se nakon tri mjeseca ili nakon godinu dana mijenja zakon koji je nefunkcionalan.

Što se tiče vakacionog roka, premijeru smo 15. ožujka otvoreno rekli zašto predlažemo da vakacioni rok bude minimalno godinu dana, jer je to pravni standard Unije. I onda neki naši kolege zaborave tu u Hrvatskoj da je prije tri godine stupila na snagu odluka, a odluka se direktno primjenjuje u zakonodavstvu, nije kao direktiva koja ide kroz zakon. Vakacija je bit jer Ustavni sud ima u te tri godine prostora da vidi je li taj zakon neustavan, a ne da oni puštaju za 8 dana zakon na snagu. Mi ih upozoravamo i onda oni govore nakon toga: „A čujte, mi nismo znali.“ Znali ste, jer smo vam mi rekli da kad pustite zakon u 8 dana na snazi, da će se dogoditi pravni odnosi, pravni odnosi koji su živi, to je živo biće, a vi izvolite staviti godinu dana vakaciju pa ćemo nakon toga zamoliti Ustavni sud da odgovori je li taj zakon ustavan ili neustavan. Nakon toga, sucima predlažemo, idemo zajedno nastupati u javnosti, aj'mo javno govoriti javnosti. Odvjetnici i suci se ne mogu ponašati onako kako javnost očekuje. Svi kažu zašto se odvjetnici ili suci ponašaju na taj i taj način. Mi se ne možemo ponašati onako kako javnost od nas očekuje, kad bi se mi ponašali na taj način, mi nikad ne bismo branili ubojicu, mi nikad ne bismo zastupali trgovačka društva, mi nikad ne bismo zastupali velike korporacije, mi nikad ne bismo obranili neko nedjelo koje je netko počinio. Isto tako i suci, suci moraju javno reći: mi nećemo suditi kako javnost očekuje*.* Jer ako mi budemo sudili kako javnost očekuje, onda ćemo suditi ono što piše u Jutarnjem i Večernjem i Slobodnoj.Nema suđenja prema tome i to treba Udruga sudaca javno reći. Neki dan smo u Europskoj komisiji, u njihovom predstavništvu u Zagrebu, rekli to predstavnicima Državnoga sudbenog vijeća. Pa izgovorite to kad su vas napali sada novinari, da vi ne možete suditi prema stanju u novinskim spisima, nego stanju u svojem spisu. Isto tako, kad odvjetnike napadaju kako se oni ponašaju, ponašaju se u skladu s onim što govore interna pravila Komore jer smo mi regulatori i to je tako propisano. I zato je bitno očuvati samoregulirajuću profesiju, što je kolega Ranko jako dobro naglasio ove bitne stvari koje se događaju sad u Europi, a koje mi opće ne osluškujemo što se događa, a napad je svugdje na pravosuđe i svugdje na odvjetništvo gdje neki vlastodršci direktno smjenjuju suce i odvjetnike u predmetima, a mi to ne znamo. Ima i toga u Europskoj uniji, vjerovali ili ne, da odvjetnik može odmah izgubiti posao, te sekunde, i da sudac može te sekunde izgubiti posao. To su vrlo realne prijetnje koje se događaju u pravosuđu i ne događaju se u Tunguziji.

O redovnoj reviziji poduzeli smo sve što se može poduzeti, međutim taj prijedlog ide dalje i bit će očito donesen. Ono što će se dogoditi, to je da se uvodi arbitrabilnost u sudbeni postupak. Uvodi se arbitrabilnost da Marko može podnijeti reviziju, a Jure ne može. To je stav Vrhovnoga suda prema reviziji. I dogodit će se to da će netko napisati ustavnu tužbu na to pa će otići dalje taj zakon. I što će se onda dogoditi? Dogodit će se da su županijski sudovi najviši sudovi u Republici Hrvatskoj za neke predmete. Možete zamisliti kako će to izgledati? Kada od Zadra do Splita, na 200 kilometara, imate tri županijska suda, a svaki pravo vlasništva utvrđuje na drugi način.

Što se tiče Ovršnoga zakona, tvrdimo da će se dogoditi gore nego ono što se dogodilo sa stečajem, osobnim stečajem pojedinca. I onda mole predsjednici sudova da se više predmeti ne dostavljaju nego da se samo 10 % predmeta dostavlja jer su zatrpani.

I ono najvažnije, informatizacija i digitalizacija. Kolega Mladen Klasić bio je kod državnog tajnika, nekoliko puta smo rekli za informatizaciji ali i pitali u kojem smjeru ta digitalizacija ide. Mi smatramo da je ključni faktor suđenja čovjek. I to sa sve četiri strane sudnice: i gore na katedri sudac, i stranka, i mi, i stručne službe, i sudski tumači, i vještaci i svi ostali. Sve četiri strane su čovjek i on je glavni faktor u tome. A tko je između toga – to može biti stroj, može biti kompjutor. CCBE je imao odličnu konferenciju posvećenu tom pitanju u Lilleu.

U Europskoj uniji neki lobiji sada predlažu da algoritmi rade presude, a to onda neće biti dobro jer će veliki sustavi poput osiguravajućih društava, velikih banaka i korporacija platiti svoje algoritme. Na to jako dobro upozorava CCBE i mi se moramo uključiti u taj vlak koji je već krenuo, da znamo što se događa.

Jedna mala digresija na kraju, jedan događaj s božićnih domjenaka. Pozvani smo na božićni domjenak u jednoj velikoj instituciji države i predviđena su mjesta s imenima za sve predsjednike sudova i sve članove izvršne vlasti, osim za Javnobilježničku Komoru, Hrvatsku odvjetničku komoru i za sve ove institucije koje su iz struke. Nismo na to uopće reagirali, ali u osnovi to govori o negativnom režimskom mentalitetu kako institucije doživljavaju komore, kako doživljavaju inženjere, kako doživljavaju struku i tu neće biti pomoći dok to ne počnemo javno govoriti.

Evo, hvala vam na pozornosti! Ukratko, naš smjer je očuvanje odvjetništva, unutar srednjoeuropskog pravno-civilizacijskog kruga, a važno je da čujete da moramo biti spremni na promjene. Hvala vam najljepša!

Kolege, hvala na ovome, sada prelazimo na točke od 6. do 16. za koje ste dobili izvješća. Želi li se netko javiti za diskusiju, postaviti pitanje ili nešto reći i komentirati s obzirom na to da smo u skladu s Poslovnikom tako odlučili? Nema nitko? Izvolite kolega, molim Vas samo da upalite mikrofon.

**(nerazumljivo ime i prezime):**

Poštovane kolegice i kolege, nakon ovog što je predsjednik izgovorio, ja ne mogu ništa pametnije reći, nije mi niti namjera to. Ja ću samo reći da sam prije koji mjesec primio dopis Komore gdje se kaže da ćemo sada mi ispunjavati uplatnice za članarinu. I rekao sam pa to je onda normalno, je li, ide ta digitalizacija, znači ono što je netko radio u Komori sad ću raditi ja, i to je sve. Potom sam dobio materijale za ovu Skupštinu koje teže otprilike 220 deka ili koliko, rekao sam tu je valjda digitalizacija malo zastala pa će to biti iduće. Onda sam pogledao te materijale kad sam ih već dobio, pa sam zaključio da naša Komora, mi svi, kao što je predsjednik rekao da smo mi svi, stoji prilično dobro, da ima višak prihoda nad rashodima, da ima dosta novca na računu, ne znam da li 2 milijuna, 30 milijuna pa 70 milijuna. Primijetio sam i da ima nešto malo više zaposlenih i da ima nešto malo manje pripravnika, vježbenika, i da ima nešto malo više odvjetnika. Moj prijedlog se na temelju svega ovog što sam rekao svodi samo na to, da ne dužim jer imam 3 minute čini mi se, da predlažem raspravu o članarini. Mislim da bi mi trebali kao Skupština donijeti odluku i obavezati naš Upravni odbor da u toku godine razmotri i obrazloženo obavijesti svoje članove, sve nas koji smo članovi Komore, o tome ima li prostora za sniženje članarine, u kojem dijelu i zbog čega ne, znači da se to obrazloži, da ljudi to shvate, vide. Da obrazloženje ne bude to da se članarina nije povećavala zadnjih 25 godine, to znamo, nego da se obrazloženo kaže. Potom da se malo istraže trendovi, broj odvjetnika, broj vježbenika jer broj od 1000 i koliko, 1700 vježbenika, ne govori sve jer on pada, zašto pada, jer posla ima manje. Ja bar tako mislim, sve je to više obiteljska stvar. Mladi pravnici teško nalaze posao, koliko ja znam. Prema tome, da se u tome smislu izradi analiza o tome kakvi su trendovi i što se može napraviti iz tih viška sredstava.

**Josip Šurjak:**

Hvala kolega! Primili smo na znanje i hvala Vam na tome! Ne možemo sada mijenjati dnevni red, ali primili smo na znanje Vaš prijedlog. Izvolite, kolega Rude!

**Ivan Rude (nerazumljiv dio):**

Ja bih vezano za izvješće samo dapače, riječ je o odličnom izvješću. Ja bih samo sugerirao jer ih čujem oko sebe ??? mlađi i tako dalje odvjetnici, oni bi jako voljeli da se netko, to je dovoljno jedna stranica, obavijesti što se događa s ovim sada zaštita osobnih podataka, to je neka nervoza, velike globe, kazne…

Ovako kolega, odmah ću… je…

…da dobijem neku informaciju od komore…

**Josip Šurjak:**

Kolega Rude, 3. lipnja smo objavili na zaštićenom dijelu *weba* sve o GDPR-u, sve pravilnike za svakog pojedinog odvjetnika. Komisija za GDPR tri je mjeseca to radila. Molim sve predsjednike zborova da još jednom upozore i obavijeste svoje članove o zaštićenom dijelu *web* stranice Hrvatske odvjetničke komore i da se na njemu nalaze svi materijali Odvjetničke akademije. Evo, hvala vam lijepa!

**Ivan Rude (nerazumljiv dio):**

…kad ste nas već pozvali na ručak, onda ste nam mogli…, vi ste nam ponudili ručak meni dole iz Šibenika kao roda i lisica ... jer je roda dala lisici na pijatu, a roda… kako ću ja ručat i odmoriti se kad ne mogu spavat ovdje, to sam tija reći.

**Josip Šurjak:**

Hvala Vam lijepa! Želi li još netko komentirati? Nitko, hvala vam! Tko je za to da se prihvate izvješća od točke 6. do točke 16.? Hvala najljepša! Tko je protiv? Nitko. Ima li netko suzdržan? Nema, hvala vam svima!

Idemo dalje. Dakle, proveli smo donošenje odluke i sada idemo na prijedlog Izmjena i dopuna Statuta Hrvatske odvjetničke komore koji je priložen u materijalima. Prijedlog je dao Upravni odbor Hrvatske odvjetničke komore. Javlja li se netko za raspravu o tom prijedlogu? Ne, hvala! Tko je za prihvaćanje prijedloga Izmjena i dopuna Statuta, predloženog od Upravnog odbora? Tko je protiv? Hvala! Ima li suzdržanih? Nema. Konstatiram da smo jednoglasno prihvatili donošenje Izmjena i dopuna Statuta.

Prelazimo na točku 23. – utvrđivanje člana Upravnog odbora i zamjenika izabranih odvjetničkih zborova. Ovdje vas samo izvješćujemo radi utvrđivanja da je Odvjetnički zbor Zagreb na svojoj skupštini izabrao Damira Metelka za člana Upravnog odbora, te Vatroslava Šegu kao zamjenika, a u skladu s člankom 7. Statuta Skupština utvrđuje člana i zamjenika pa na ovoj točki samo utvrđujemo taj protokolarni čin potvrđivanja, tu nema glasovanja.

Prelazimo na točku 24. davanje razrješnice članu Vijeća Vrhovnoga suda Republike Hrvatske, jer je na izbornoj Skupštini kolega Maroje Matana, odvjetnik u Zagrebu, izabran za člana Vijeća, a na konstitutivnoj sjednici izabran je za predsjednika Komisije za međunarodne odnose te je dao ostavku, pa mu se danas daje razrješnica za taj dio. Molim? Da, inkompatibilna je funkcija, zato je morao dati ostavku.

Sada slijedi točka 25. – prijedlog za razrješenje članova disciplinskih tijela. U skladu s člankom 33. Poslovnika, Skupština rješava ostavke članova disciplinskih tijela. Predsjednik Disciplinskoga suda svojim nas je dopisom u lipnju ove godine obavijestio o ostavci Gordane Kolar Marić, odvjetnice u Zagrebu, na dužnost suca Disciplinskoga suda, te je zatražio da se ostavkom upozna Skupština HOK-a, te da Skupština HOK-a na temelju članka 33. Poslovnika prihvati ostavku Gordane Kolar Marić na dužnost i da je razriješi te dužnosti, pa vas molim da date razrješnicu. Jednako tako nas je predsjednica VDS-a HOK-a, znači Višeg disciplinskog suda, u lipnju obavijestila da je Željko Pilipović radi odlaska u mirovinu brisan iz Imenika odvjetnika pa se predlaže da se s navedenom činjenicom upozna Skupština Hrvatske odvjetničke komore te da se na Skupštini utvrdi da je temeljem članka 35. Statuta Željku Pilipoviću brisanjem iz Imenika odvjetnika prestala dužnost suca s danom 30. prosinca pa mu se u skladu s člankom 33. Poslovnika daje razrješnica. Dajemo razrješnicu i kolegi Pilipoviću i želimo mu puno zdravlja u mirovini. Prelazimo sada na glasovanje za razrješenje članova disciplinskih tijela Hrvatske odvjetničke komore.

Glasa se za razrješenje Gordane Kolar Marić, odvjetnice u Zagrebu. Tko je za to razrješenje? Hvala, svi smo za! Isto tako, točka 27. – prijedlog kandidata za dopunske izbore članova disciplinskih tijela. Disciplinski tužitelj HOK-a predložio je Upravnom odboru, a Upravni odbor usvojio prijedlog da se za dužnost zamjenika disciplinskog tužitelja predloži Marko Markić, odvjetnik u Zagrebu, koji je prihvatio kandidaturu. I isto tako, predsjednik Disciplinskog suda HOK-a predložio je, a Upravni odbor usvojio prijedlog da se za dužnost disciplinskog suca predloži Vanja Vargec, odvjetnik u Zagrebu, koji je prihvatio kandidaturu. Stoga sad idemo na to glasovanje za dopunske izbore članova disciplinskih tijela. Tko je za da se ove kolege imenuje na te dužnosti? Hvala! Tko je protiv? Nitko. Hvala vam lijepa!

Još samo točka vezana uz Nadzorni odbor. Je li kolega Bićan tu? Molim Vas da se obratite Skupštini.

**Hrvoje Bićan**:

Poštovane kolegice i kolege, želim vas izvijestiti da je Nadzorni odbor pregledao financijska izvješća, dokumentaciju i izvješće revizijske tvrtke Pir d. o. o. i nismo našli nikakvih nepravilnosti. Hvala vam lijepa!

**Josip Šurjak:**

Hvala! Moramo sad po Poslovniku glasovati za ovo izvješće. Tko je za prihvaćanje ovog izvješća? Hvala vam lijepa! Ima li netko protiv? Nema. Je li netko suzdržan? Ne.

Zaključujem ovu Skupštinu. Hvala vam svima na sudjelovanju!

Skupština je završena u 13:00 sati.